Pa trek self dogter se ‘moordenaars’ vasŉ Pa van Durban het sy dogter se drie vermeende moordenaars self opgespoor en gevangene geneem waarna hy hulle aan die polisie oorhandig het. IOL berig dat Vusimuzi Silwanyana (42), ŉ opgeleide soldaat, se dogter Pretty Nontombi Jonginamba (14) is verlede week met ŉ skroewedraaier en mes vermoor nadat drie mans by haar ma se huis in Gugulethu ingebreek het. Sy het net haar onderklere aangehad en is keelaf gesny. Silwanyana sê hy het vertroue in die polisie verloor nadat hulle geen vordering gemaak het in die ondersoek na sy dogter se moord nie. Hy het na die Wes-Kaap gereis en dit het hom vyf dae gevat om sy dogter se vermeende moordenaars op te spoor. “Daar was sprake in die gemeenskap dat iemand die mans geken het. Ons het gevra dat mense met inligting na vore kom. Oor die naweek het ŉ vrou ons gekontak en sy het beweer dat sy alkohol gekoop het van mans wat beweer het dat hulle ŉ meisie vermoor het. Ons het een van die vermeende moordenaars gevang en na die polisie geneem waar hy begin praat het. ” Die ander twee verdagtes is ook opgespoor en is deur gemeenskapslede aangehou tot die polisie opgedaag het. Silwanyana sê sy dogter se vermeende moordenaars wou die huis besteel maar is verras deur sy dogter se teenwoordigheid en het haar doodgemaak omdat hulle bang was sy kon hulle identifiseer. Die drie mans, onderskeidelik 19,34 en 36 jaar oud, sal na verwagting more in die hof verskyn. Lees meer hier.